42. schôdza NR SR - 1. deň - B. popoludní pokračovanie 4
Dátum: 2014-11-09
Poslanec: Chren, Martin (-)
Druh vystúpenia: Vystúpenie v rozprave

138. (Hluk v sále.) Ďakujem veľmi pekne. A, pán kolega, ubezpečujem vás... (Prerušenie vystúpenia predsedajúcou.) Laššáková, Jana, podpredsedníčka NR SR Vieme, že nie je to v súlade s roko... Dobre? Chren, Martin, poslanec NR SR ... ubezpečujem vás, že budem veľmi stručný. Keď som sa tak opatrne hlásil ako jeden z predkladateľov tohto návrhu na odvolanie predsedu vlády Roberta Fica teraz do rozpravy počas vystúpenia pána ministra Richtera, tak mojím cieľom bolo svojím krátkym príspevkom vrátiť rozpravu k meritu veci. K tomu problému, o ktorom dnes diskutujeme, a k tomu hlavnému dôvodu, prečo sme podali návrh na odvolanie predsedu vlády Roberta Fica. Musím skonštatovať, že príspevok Igora Matoviča a hlavne to video nás k tomu meritu veci vrátilo s jemnosťou tridsaťtonového buldozéra. Viete, celá táto schôdza sa už od včera večera od vystúpenia pána predsedu vlády zvrhla. Namiesto toho, aby sme debatovali o tom probléme, ktorý tu naozaj je na stole a pre ktorý sme zvolali túto schôdzu, o tom, že sa objavujú jednoznačné a preukázateľné náznaky toho, že na Slovensku sa buduje organizovaný systém korupcie a predražovania zákaziek, a nielen v zdravotníctve, ale najmä v zdravotníctve, sa táto rozprava posunula úplne niekam inam. Ja som tu nepočul jediného z predstaviteľov vlády, nepočul som tu samotného predsedu vlády, že by sa vyjadril k týmto závažným skutočnostiam, pre ktoré bola táto schôdza zvolaná. Táto schôdza sa zvrhla takým spôsobom, že keď sledujem sociálne siete, zisťujem, že ľudia vnímajú našu prácu a... (Zaznievanie gongu. Prerušenie vystúpenia predsedajúcou.) Jurinová, Erika, podpredsedníčka NR SR Prepáčte, pán poslanec. Páni poslanci, v rokovacej sále, prosím, o kľud. (Reakcia z pléna.) Aj tak prosím o kľud kvôli rečníkovi. Chren, Martin, poslanec NR SR Nejde o vysielanie a rozprávanie do kamery. Na naše, na naše vystúpenia a na priebeh tejto schôdze ľudia reagujú na sociálnych sieťach takými príspevkami ako, dovolím si zacitovať: "ohadzujú sa vedrami špiny" a spojenie "miliónový vývar" už používajú ako terminus technicus bez začervenania. Tam sme sa dostali. Do takéhoto stavu a do takejto situácie. Do situácie, kedy nehovoríme k veci a nevyjadrujeme sa o tom, hlavne predstavitelia vládnej strany sa nevyjadrujú o tom, že či naozaj je v zdravotníctve nejaký problém, že či naozaj existuje na Slovensku systémový problém korupcie, príživníctva na zdravotníctve a predražovania zákaziek, ale vyzerá to naozaj ako na tom detskom pieskovisku, kde sa dve deti preťahujú o nejaké formičky. A ja by som rád vrátil debatu k meritu veci. Pretože som presvedčený, že ten systém organizovaného rozkrádania a korupcie tu naozaj máme. A že ten systém je ešte horší. Systém, ktorý dnes na Slovensku je budovaný, je systém, v ktorom ľudia, ktorí prejavia občiansku statočnosť a nahlásia nejaké nesprávne konanie, strácajú svoje zamestnanie, musia si nájsť, hoci sú odborne kvalifikovaní, robotu v McDonalde, a nejaký poslanec SMER-u, ktorý sa postaral o to, aby tú svoju prácu stratili, sa im ešte do toho McDonaldu príde vysmievať a robiť si z nich posmešky. Ale toto nie je správny systém. Správny systém je taký, ktorý by mal občiansku statočnosť odmeňovať. A preto veľmi vítam aj návrh pána kolegu Abrhana, aby takýmto ľuďom, ktorí oznámia korupciu a oznámia nekalé konanie, boli udeľované štátne vyznamenania. Pán minister Kaliňák tu včera hovoril, že sa ten systém snaží zmeniť. Že presadil zákon na ochranu oznamovateľov korupcie. Ale dá sa takýto systém zmeniť zákonom, keď priamo poslanci z jeho vlastnej strany sa pričinia o to, aby ľudia, ktorí korupciu a nesprávne konanie nahlásia, stratili robotu? A ešte sa im prídu vysmievať do očí, do toho McDonaldu, kde sa musia zamestnať? To je ten problém, o ktorom tu dnes diskutujeme. Piešťanská nemocnica, raper Ego, ktorý zrejme dosiahol vrchol svojej kariéry. Viete, to nie je len o tom, že takýto človek je členom správnej rady. Pretože keď si pozriete vyjadrenia lekárov, vyjadrenia tých, ktorí boli odvážni a nahlásili to nekalé konanie, tak sa ukazuje, že on mal zásadnú úlohu v tom celom predraženom cétečku. Viete, to nebola náhoda, že niekomu napadlo, že kúpim predražené cétečko, to bol organizovaný, plánovaný a systémový postup. Správna rada najprv dostala návrh na zakúpenie cétečka a hlasovala proti. Na základe toho protizákonne účelovo zmenili stanovy, aby ministerstvo zdravotníctva doplnilo ďalšieho človeka do tej správnej rady a prehlasovalo a zlomilo ten odpor a schválilo nákup toho predraženého cétečka. To nebola jednodňová náhodná udalosť, to bol sled niekoľkých skutkov, sled niekoľkých okolností, vopred plánovaný a dobre organizovaný, ktorý vyvrcholil tým nákupom predraženého cétečka. Nehrajme sa na to, že to bolo jednorazove zlyhanie. Toto bolo systémové zlyhanie. A ten systém niekto vytvoril a v tom systéme niekto pretláčal takýto predražený nákup jedného prístroja. Aj na to sa musíme pozrieť a o tom treba hovoriť a o tom treba diskutovať, že kam až tento systém siaha a že či je pravda, že tento systém siaha až k najvyšším straníckym špičkám SMER-u. A všetky nepriame dôkazy tomu jednoznačne naznačujú. Aký je systém v krajine, kde síce premiér povie, že nahlasujte mi všetky prípady korupcie a všetky prípady nekalého konania, ale len preto, aby ich mohol zakryť a stopiť? Pretože o tomto konkrétnom prípade bol informovaný. Dokonca bol o ňom údajne informovaný trikrát. A nijak nekonal. Preto tie nitky takisto vedú až priamo k nemu. A o tom diskutujme. Prečo sem nepríde premiér a nevysvetlí, ako to bolo? Prečo sem nepríde pán Paška a nevysvetlí, ako je to s jeho prepojeniami na tú firmu Medical Consulting? Prečo nevysvetlí, že prečo hlavný poradca dvoch ministrov zdravotníctva, o ktorom sa hovorí, že na ministerstvách zdravotníctva presadzoval aj za Valentoviča, aj za Rašiho všetky jeho nariadenia a všetky jeho pokyny, je zároveň životným partnerom predsedníčky predstavenstva tej firmy Medical Consulting, ktorá utŕžila viac ako 230 mil. eur na rôznych štátnych zákazkách. (Reakcia z pléna: Medical Group.) Medical Group, pardon. Prečo nediskutujeme o tomto a prečo nemajú predstavitelia strany SMER odvahu, aby sem prišli a obhájili to konanie a vysvetlili na základe argumentov a na základe faktov, že to tak nie je, že sa mýlime? Podľa mňa jedine preto, lebo to vysvetliť a obhájiť nedokážu. A tým pádom sa ukazuje, že dnešná schôdza na odvolávanie predsedu vlády je správna. A že keď sme hovorili, že to nie je možnosť odvolať premiéra, ktorú máme my ako opozícia, a že pri takýchto okolnostiach je to naša povinnosť takto konať a zvolať schôdzu na odvolanie predsedu vlády, že sme konali správne. Čo je to, čo je to za systém, ktorý sankcionuje tých ľudí, ktorí majú občiansku statočnosť a zároveň chráni tých, ku ktorým vedú nitky zo všetkých závažných škandálov a káuz? A čo je to za systém, ktorý presadzuje vládna strana, keď namiesto toho, aby prišla a vysvetľovala, sa rozčuľuje nad tým, že si dokonca dovolíme diskutovať? Viete, debata v tomto parlamente za uplynulé hodiny sa zvrhla z toho, že hovoríme o škandále a o systéme organizovaného rozkrádania tohto štátu, na našu kritiku, že ako si na to dovoľujeme poukazovať, odkiaľ máme právo poukazovať na to. Nie je problém, že nominant strany SMER, pre kolegov z vládnej strany nie je problém, že nominant strany SMER v piešťanskej nemocnici sa vyjadruje tak, ako sa vyjadruje verejne a na videu. Oni majú problém a pani Gabániovú kolegyňu tu skoro roztrhlo, že si to dovolíme pustiť a prezentovať na verejnosť, že si dovolíme o tom rozprávať a že si na to dovolíme upozorňovať. Oni si zvykli už existovať a fungovať úplne bez kontroly. Zvykli si na to, že blokujú napríklad obsadenie Najvyššieho kontrolného úradu. A ja si veľmi vážim včerajšie vyjadrenie predsedu vlády Roberta Fica a dovoľujem si ho považovať za verejný prísľub, čo je vážny právny inštitút, že teda dobre, opozícia, dodajte aspoň tridsať podpisov a my vám toho šéfa NKÚ schválime. A dovoľujem si aj vyzvať všetkých kolegov z opozície, zhodnime sa na mene, na ktorom sme sa už raz zhodli, a dodajme tých tridsať podpisov na nomináciu Kamila Krnáča, ktorý je určite ako osobnosť rešpektovaná, ako bojovník proti korupcii, na Najvyšší kontrolný úrad. A vymáhajme od predsedu vlády naplnenie jeho verejného prísľubu, ktorý dal včera tu v tejto miestnosti. Verím, že tridsať podpisov aspoň od poslancov, ktorí sa podpísali pod zvolanie tejto schôdze, by sa našlo aj pod takúto nomináciu. Dovoľte mi na záver povedať jeden citát. Ten citát znie nasledovne. Martin, aj teba by to mohlo zaujímať. "Na piedestál ľudských hodnôt sa v posledných rokoch postavilo heslo: "Mysli len na seba, buduj si kariéru a znič všetko, čo ti stojí v ceste." Viete, kto je autorom tohto citátu? Autorom tohto citátu je Pavol Paška. Myslíte si, že keď Pavol Paška hovoril túto vetu, že myslel aj na šéfku Medical Group SK a na bývalé vedenie nemocnice v Piešťanoch? Myslíte, že keď pán kolega Blaha tu tak často hovorí a píše o turbo-kapitalistoch, že tým myslí aj všetkých zúčastnených zo SMER-u na tejto kauze? Viete, na celej tej kauze cétečka v Piešťanoch, ona sa nedá len tak zhodiť zo stola, ako sa o to snažia niektorí predstavitelia vlády. Na nej je najhoršie to, že tá kúpnopredajná zmluva je ešte stále platná a stále je v zmysle zákona. To je ten systém, ktorý tu na Slovensku buduje vládna strana SMER. Tá firma Medical Group ešte stále to cétečko dodať môže. Stále ho môže dodať predražené o milión eur. A tá nemocnica ho stále ešte bude musieť zaplatiť. Takže pri tej troche drzosti ten terminus technicus, ktorý tu už kolegovia zo SMER-u začali používať ako terminus technicus, ako niečo úplne normálne, ten "jednomiliónový vývar" z tejto transakcie ešte stále môže existovať, a to je vážny problém. Je to takisto vážny problém, ako to, že v Piešťanoch ešte stále cétečko nemajú a že na to trpia, na rozhodnutie nominantov tejto vlády, mnohí pacienti. A ten úplne najvážnejší problém, a to je meritum dnešnej diskusie, je, že to zjavne nie je ojedinelý prípad nemocnice v Piešťanoch. Že takýto systém súťaženia akože a prideľovania predražených zákaziek v zdravotníctve existuje zjavne už niekoľko rokov a podľa údajov, ktoré sme videli aspoň o tržbách firmy Medical Group, existuje za všetkých vlád Roberta Fica. Vráťme sa k tejto diskusii a vyzývam predstaviteľov strany SMER, aby sem prišli, nie kritizovať, že si dovoľujeme ozvať sa v záujme občanov a v záujme pacientov tejto krajiny, ale aby prišli odpovedať na všetky podozrenia a na všetky otázky, aby prišli argumentovať, aby prišli diskutovať a aby sa prišli obhájiť, aby ich prišli vyvrátiť. A za seba sľubujem, že ak dodajú argumenty, ak dodajú fakty, ak vyvrátia všetky obvinenia, tak nebudem hlasovať za pád tejto vlády. Ale zatiaľ sa to nestalo a zatiaľ neposkytli nič, žiadne argumenty, fakty, ani vyjadrenia, ktoré by nasvedčovali, že ten systém organizovaného rozkrádania a príživníctva na našom zdravotníctve naozaj neexistuje. Ďakujem veľmi pekne za pozornosť.